ໃນຕອນເຊົ້າວັນທີ 18 ມີຖຸນາ 2020 ຢູ່ທີ່ສະໂມສອນຂອງເມືອງທົ່ງມີໄຊແຂວງໄຊຍະບູລີ ໄດ້ຈັດພິິສະເຫຼີມສະຫຼອງວັນແພດລາວຄົບຮອບ 55 ປີ ຄືວັນທີ 18 ມີຖຸນາ ຂຶ້ນຢ່າງເປັນທາງການ ໂດຍການເຂົ້າຮ່ວມ ຂອງທ່ານ ອາລຸນສັກ ລິນທະວົງ ຮອງເລຂາຄະນະບໍລິຫານງານພັກເມືອງຜູ້ຊີ້ນຳວຽກພັກ ພະນັກງານຂອງເມືອງທົ່ງມີໄຊ, ມີບັນດາຄະນະປະຈຳພັກເມືອງ, ກຳມະການພັກເມືອງ, ຫົວໜ້າຫ້ອງການ, ພະນັກງານອາວຸໂສບໍານານ, ພະນັກງງານຫຼັກແຫຼ່ງ ຕະຫຼອດຮອດອຳນາດການປົກຄອງບ້ານໃນເທດສະບານເມືອງເຂົ້າຮ່ວມ. ໃນພິທີ ທ່ານ ອາລຸນສັກ ລິນທະວົງ ໄດ້ຂຶ້ນຜ່ານບົດປະຖະກາຖາວັນສຳຄັນດັ່ງກ່າວ ເຊິ່ງໃນບາງຕອນທ່ານໄດ້ກ່າວວ່າ: ພັກ ແລະ ລັດຖະບານ ຍາມໃດກໍ່ຖືສຳຄັນ ແລະ ເອົາໃຈໃສ່ວຽກງານສາທາລະນະສຸກ, ເຮັດໃຫ້ປະຊາຊົນບັນດາເຜົ່າ ມີສຸຂະພາບແຂງແຮງ ມີຄວາມຜາສຸກ ແລະ ປະເທດຊາດຮັ່ງມີເຂັ້ມແຂງ ເຊິ່ງ ພັກ-ລັດ ເຮົາໄດ້ມອບພາລະໜ້າທີ່ເບິ່ງແຍງດູແລ ແລະ ປົກປັກຮັກສາສຸຂະພາບຂອງປະຊາຊົນບັນດາເຜົ່າ ໃຫ້ຂະແໜງການສາທາລະ ນະສຸກຮັບຜິດຊອບໂດຍກົງ, ອັນນີ້ແມ່ນພາລະໜ້າທີ່ອັນໜັກໜ່ວງ ແລະ ທັງແມ່ນກຽດອັນໃຫ່ຍຫຼວງສະຫງ່າທີ່ສຸດ ພະນັກງານແພດໝໍຕ້ອງກຳແໜ້ນ 5 ທັດສະນະ ສາທາລະນະສຸກຂອງພັກຄື:
- ສາທາລະນະສຸກຕ້ອງຮັບໃຊ້ການຜະລິດ, ຮັບໃຊ້ຊີວິດການເປັນຢູ່ຂອງປະຊາຊົນ ແລະ ຮັບໃຊ້ສອງໜ້າທີ່ຍຸດທະສາດ ຮັບໃຊ້ວຽກງານກໍ່ສ້າງຄົນໃໝ່ສັງຄົມນິຍົມ.
- ວຽກງານສາທາລະນະສຸກຕ້ອງຮັບໃຊ້ຢ່າງຕັ້ງໜ້າຕໍ່ກັບນະໂຍບາຍຕໍ່ບັນດາເຜົ່າຂອງພັກ.
- ຕ້ອງປະຕິບັດວຽກງານກັນພະຍາດຢ່າງຕັ້ງໜ້າ.
- ຕ້ອງປະສານສົມທົບການແພດທັນສະໄໝ ກັບການແພດພື້ນເມືອງ ແລະ ຢາພື້ນເມືອງ ກໍ່ສ້າງພື້ນຖານສາທາລະນະສຸກທີ່ມີລັກສະນະຊາດ ແລະ ທັນສະໄໝ
- ຕ້ອງອີງໃສ່ມະຫາຊົນ ເພື່ອກໍ່ສ້າງພື້ນຖານສາທາລະນະສຸກທົ່ວປວງຊົນ.
ດັ່ງນັ້ນ ກະຊວງສາທາລະນະສຸກໄດ້ຕົກລົງສະເໜີສະພາແຫ່ງຊາດ ແລະ ຮັບຮອງເອົາ ວັນທີ 18 ມິຖຸນາ ເປັນວັນແພດລາວ. ວັນແພດລາວແມ່ນວັນໜຶ່ງທີ່ເປັນປະຫວັດສາດອັນລ້ຳຄ່າຂອງຂະແໜງ ການສາທາລະນະສຸກ, ເປັນວັນສ້າງຂະບວນການກິດຈະກຳຕ່າງໆ ເພື່ອລະນຶກເຖິງຜົນງານ ແລະ ສັນລະເສີນຄຸນງາມຄວາມດີຂອງແພດລາວ ໃນສະໄໝຕໍ່ສູ້ກູ້ຊາດ ກໍ່ຄືສະໄໝປົກປັກຮັກສາ ແລະ ສ້າງພັດທະນາປະເທດຊາດ ເພື່ອປຸກລະດົມມວນຊົນໃຫ້ເຫັນຄວາມສຳຄັນ, ເຂົ້າໃຈ ແລະ ເປັນເຈົ້າການ ກັນພະຍາດ ສົ່ງເສີມ ແລະ ຮັກສາສຸຂະພາບຂອງຕົນເອງ, ຄອບຄົວ ແລະ ສັງຄົມ. ນອກຈາກ
ນີ້ທ່ານຍັງໄດ້ຮຽກຮ້ອງໃຫ້ ບັນດາແພດໝໍທຸກຄົນ ຈົ່ງສືບຕໍ່ຮັກສາມູນເຊື້ອອັນດີງາມຂອງຕົນ, ມີນ້ຳໃຈຮັກອາຊີບ, ຮັກແພງຄົນເຈັບ, ມີຄວາມອົດທົນຜ່ານຜ່າຂໍ້ຫຍຸ້ງຍາກ ເອົາໃຈໃສ່ພັດທະນາຕົນເອງໃຫ້ເປັນແພດໝໍທີ່ດີ, ເປັນແບບຢ່າງນຳໜ້າ ແລະ ເປັນຄົນຂອງພັກ. ດັ່ງນັ້ນ ຍາມໃດແພດໝໍຕ້ອງອອກແຮງຝຶກຝົນຫຼໍ່ຫຼອມຕົນເອງໃຫ້ມີຄວາມຮູ້, ເຕັກນິກວິທີການ ທີ່ກ້າວໜ້າທັນສະໄໝ, ດຸໝັ່ນຄົ້ນຄວ້າ ຮ່ຳຮຽນແນວທາງທິດສະດີການເມືອງຂອງພັກ ໃຫ້ຫຼາຍຂຶ້ນກວ່າເກົ່າ.
ໃນໂອກາດດຽວກັນນີ້ ທ່ານຍັງໄດ້ຍົກໃຫ້ເຫັນເຖິງສະພາບການເຕີບໃຫຍ່ຂະຫຍາຍຕົວຂອງວຽກງານສາທາລະນະສຸກແຂວງໄຊຍະບູລີ ແລະ ການເຕີບໃຫຍ່ຂະຫຍາຍຕົວວຽກງານສາທາລະນະສຸກ ຂອງເມືອງທົ່ງມີໄຊນຳອີກ.
ຂ່າວ: ສິງເພັດ ສຸນາເຄນ